**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2019-07-25 Nr. TAR-69

 Posėdis vyksta 2019-07-23. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Arvydas Vaitkus, Ligita Girskienė, Artūras Razbadauskas. Nedalyvauja Vaida Žvikienė, Jurij Šeršniov.

 Posėdyje dalyvaujančių komiteto narių ir svečių sąrašai (priedai 1, 2) pridedami.

 Darbotvarkė patvirtinta (už-5).

 DARBOTVARKĖ:

 1. Dėl leidimo atlikti negyvenamojo pastato – ligoninės Liepojos g. 39, Klaipėdoje, kapitalinio remonto darbų užsakovo funkcijas. Pranešėjas E. Simokaitis.

 2. Dėl turto perdavimo valdyti, naudoti ir disponuoti patikėjimo teise savivaldybės biudžetinėms įstaigoms. Pranešėjas E. Simokaitis.

 3. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-46 „Dėl Savivaldybės būsto fondo ir socialinio būsto sąrašų patvirtinimo“ pakeitimo. Pranešėja D. Netikšienė.

 4. Dėl Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimo. Pranešėja I. Butenienė.

 5. Dėl Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimo. Pranešėja R. Kambaraitė.

 1. SVARSTYTA. Leidimo atlikti negyvenamojo pastato – ligoninės Liepojos g. 39, Klaipėdoje, kapitalinio remonto darbų užsakovo funkcijas.

 Pranešėjas – E. Simokaitis. Sako, kad sprendimo projektas parengtas vadovaujantis Klaipėdos miesto savivaldybės materialiojo turto nuomos tvarkos aprašu (toliau – Tvarkos aprašas), patvirtintu Klaipėdos miesto savivaldybės tarybos 2011 m. gruodžio 22 d. sprendimu Nr. T2-401. Pagal Tvarkos aprašo 15.3 papunktį, nuomininkas gali atlikti pagal nuomos sutartį naudojamo Savivaldybės turto kapitalinį remontą tik tarybai leidus.

 E. Simokaitis teigia, kad nuomininkas pateikė Klaipėdos miesto savivaldybės administracijai prašymą leisti atlikti kapitalinį remontą pagal nuomos sutartį naudojamame Klaipėdos miesto savivaldybei nuosavybės teise priklausančiame pastate-kioske Liepojos g. 41, Klaipėdoje, nekeičiant pastato paskirties. Pastatas-kioskas yra prastos būklės, patalpose nėra tualeto. Pagal Nuomininko pateiktą Techninio darbo kapitalinio remonto projektą planuojami darbai – pastato viduje ardomos pertvaros. Viena ardoma siena – nešanti. Suformuojama prekybinė patalpa, patalpa darbuotojams ir tualeto patalpa. Nuomininkas savo lėšomis galės atlikti negyvenamojo pastato-kiosko Liepojos g. 41, Klaipėdoje (unikalus Nr. 2197-5002-0037, žymėjimas plane 9E1p, bendras plotas – 23,29 kv. m), kapitalinio remonto darbų užsakovo funkcijas. Atlikus kapitalinio remonto darbus pastatas bus pagerintas iš esmės, suteikiant jam naują vertę.

 A. Vaitkus mano, kad projektą galėtų realizuoti savivalda - skelbti konkursą ir atrinkti rangovą kapitaliniam remontui atlikti, nes iš praktikos matosi kad darbai, kai ligoninė pati organizuoja darbus, vyksta sunkiai. A. Vaitkus sako, kad nagrinėjam sprendimo projektą, nežinodami ligoninės kapitalinio remonto darbų kainos. Prašo pateikti informaciją apie kapitalinio remonto darbų atlikimo kainą.

 E. Simokaitis teigia, kad ligoninė kreipėsi ir nurodė turinti pakankamai lėšų darbams atlikti.

 K. Bagdonas siūlo balsuoti už A. Vaitkaus siūlymą.

 A. Razbadauskas pažymi, kad savivaldybė yra ligoninės steigėja, bet neprivalo perimti visų savivaldybės įmonių darbų. Teigia, kad ligoninė, atlikti darbus, turi pakankamai patirties. Sutinka, kad būtų gerai žinoti ligoninės kapitalinio remonto darbų kainą, tačiau nesutinka su A. Vaitkaus siūlymu.

 A. Cesiulis pritaria A. Razbadausko nuomonei. Siūlo pritarti pateiktam sprendimo projektui.

 A. Vaitkus siūlo pasvarstyti galimybę Savivaldybei pačiai skelbti konkursą ir atrinkti rangovą.

 K. Bagdonas siūlo pritarti sprendimo projektui, o tarybos posėdžio metu apsispręsti dėl ligoninės kapitalinio remonto darbų viešojo pirkimo organizavimo.

 A. Vaitkus sako, kad susilaikys nuo sprendimo priėmimo.

 NUTARTA. Pritarti pateiktam sprendimo projektui.

 BALSUOTA: už – 3, prieš – 0, susilaiko – 2.

 2. SVARSTYTA. Turto perdavimas valdyti, naudoti ir disponuoti patikėjimo teise savivaldybės biudžetinėms įstaigoms.

 Pranešėjas – E. Simokaitis. Primena, kad Turto skyrius gavo 2019-03-12 raštą Nr. SI-38 iš Klaipėdos suaugusiųjų gimnazijos, kuriuo prašoma perduoti dalį I. Simonaitytės g. 24, Klaipėda (unik. Nr. 2198-1002-4011, pažymėjimas plane – 1C3b, plotas – 80,99 kv. m) patalpų ploto. Minimos papildomos patalpos reikalingos įstaigai formuojant naujas jaunimo klases nuo 2019 m. rugsėjo 1 d.

Turto skyrius gavo lopšelio-darželio „Švyturėlis“ raštą, kuriuo sutinka perimti trumpalaikį turtą iš Klaipėdos vaikų globos namų „Rytas“. Klaipėdos vaikų globos namams „Rytas“ trumpalaikis turtas nebėra reikalingas funkcijų vykdymui. Turto skyrius taip pat gavo Švietimo skyriaus raštą, kuriuo informuoja, jog Klaipėdos Vitės progimnazijai reikalingos papildomos patalpos formuojant pirmas klases. Klaipėdos Vytauto Didžiojo gimnazija sutiko perduoti du kabinetus Klaipėdos Vitės progimnazijai nuo 2019 m. rugsėjo 1 d. iki 2023 m. rugpjūčio 31 d.

 Primena, kad Savivaldybės administracija įgyvendino projektą „Gyvenamosios paskirties (įvairių socialinių grupių asmenų laikino apnakvindinimo) pastatų Dubysos g. 39, Klaipėdoje, statybos projektas“, kurio metu buvo pastatyta dešimt nakvynės namų pastatų, sutvarkytas gerbūvis, nutiesti požeminiai tinklai. Pastatyti nauji nekilnojamojo turto objektai, turi būti perduoti biudžetinei įstaigai Klaipėdos miesto nakvynės namams teikti laikino apnakvindinimo paslaugas.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 3. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-46 „Dėl Savivaldybės būsto fondo ir socialinio būsto sąrašų patvirtinimo“ pakeitimas.

 Pranešėja – D. Netikšienė. Sako, kad sprendimo projekto esmė, tikslai ir uždaviniai– patikslinti savivaldybės būsto fondo ir socialinio būsto, kaip savivaldybės būsto fondo dalies, sąrašus, atsižvelgiant į pokyčius, įvykusius per laikotarpį nuo 2019 m. birželio 1 d. iki 2019 m. liepos 10 d.

 NUTARTA. Pritarti pateiktam sprendimo projektui.

 BALSUOTA: už – 5, prieš – 0, susilaiko – 0.

 4. SVARSTYTA. Klaipėdos miesto savivaldybės tarybos 2019 m. sausio 31 d. sprendimo Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ pakeitimas.

 Pranešėja – I. Butenienė. Sprendimo projekto tikslas – pakeisti Klaipėdos miesto savivaldybės 2019–2021 m. strateginio veiklos plano (patvirtinto Klaipėdos miesto savivaldybės tarybos 2019 m. sausio 31 d. sprendimu Nr. T2-19 „Dėl Klaipėdos miesto savivaldybės 2019–2021 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą. Sprendimo projektas parengtas, nes buvo priimti teisės aktai, kurie įtakoja strateginio veiklos plano programų turinį; Savivaldybės administracijos struktūriniai padaliniai (asignavimų valdytojai) pateikė prašymus dėl strateginio veiklos plano programų tikslinimo. Patvirtinus Klaipėdos miesto savivaldybės 2019–2021 m. strateginio veiklos plano pakeitimus, Savivaldybės administracija turės galimybę įgyvendinti tinkamai programų priemones, dokumente atsispindės programoms skirtas papildomas bei patikslintas finansavimas iš savivaldybės biudžeto ir kitų finansavimo šaltinių.

 A. Vaitkus teiraujasi, ar svarstoma galimybė dar šiais metais rasti lėšų sportuojantiems negalią turintiems vaikams.

 I. Butenienė tikina, kad šiais metais numatytų lėšų įsisavinti nebesuspėtų. Teigia, kad yra sportininko krepšelio priemonė finansuojanti privačius sporto klubus. Mano, kad reikėtų peržiūrėti priemonę(„Pasirenkamojo vaikų ugdymo programų finansavimas iš sportininko krepšelio lėšų“) ir padidinti sportininko krepšelio įkainį negalią turinčiam vaikui. Siūlo įpareigoti Savivaldybės administraciją pakeisti tvarką, padidinti įkainį negalią turinčiam vaikui.

 A. Vaitkus siūlo įrašyti įpareigojimą - keisti tvarką, o kitų metų biudžete numatyti didesnį sportininko krepšelio įkainį negalią turinčiam vaikui.

 A. Razbadauskas siūlo pirmiausiai išanalizuoti poreikį.

 A. Cesiulis siūlo Sporto ir kūno kultūros skyriui išanalizuoti norinčių sportuoti negalią turinčių vaikų poreikį. Informaciją pateikti komitetui.

 NUTARTA:

 4.1. Pritarti pateiktam sprendimo projektui.

 4.2. Išanalizuoti norinčių sportuoti negalią turinčių vaikų poreikį. Informaciją pateikti komitetui.

 4.3. Rekomenduoti Savivaldybės administracijai pakeisti tvarką, padidinti sportininko krepšelio įkainį negalią turinčiam vaikui.

 BALSUOTA: už – 4, prieš – 0, susilaiko – 1.

 5. SVARSTYTA. Klaipėdos miesto savivaldybės tarybos 2019 m. vasario 21 d. sprendimo Nr. T2-37 „Dėl Klaipėdos miesto savivaldybės 2019 metų biudžeto patvirtinimo“ pakeitimas.

 Pranešėja – R. Kambaraitė. Siūlo keisti Klaipėdos miesto savivaldybės tarybos 2019 m. vasario 21 d. sprendimą Nr. T2-37 „Dėl Klaipėdos miesto savivaldybės 2019 metų biudžeto patvirtinimo“, siekiant didinti biudžeto pajamas dėl dotacijų skyrimo Savivaldybei, taip pat patikslinti biudžeto pajamas ir asignavimus iš ES finansinės paramos ir bendrojo finansavimo lėšų, patikslinti asignavimus, nekeičiant bendros asignavimų apimties, pagal ekonominę klasifikaciją ir pakeisti biudžeto asignavimus pagal asignavimų valdytojų pateiktas paraiškas, atsižvelgiant į Strateginio veiklos plano pakeitimo projektą. Šiuo sprendimo projektu biudžeto pajamas siūloma padidinti 153,1 tūkst. Eur, iš jų: didinama 53,3 tūkst. Eur dotacija iš Europos Sąjungos finansinės paramos ir bendrojo finansavimo lėšų, nes asignavimų valdytojai patikslina prognozuojamas gauti lėšas iki metų pabaigos; mažinama 143,0 tūkst. Eur dotacija atsinaujinančių energijos šaltinių įdiegimui (ilgalaikiam materialiajam ir nematerialiajam turtui įsigyti) Finansų ministerijos ir LR AM Aplinkos projektų valdymo agentūros nurodymu, kadangi lėšos bus pervedamos tiesiogiai paraiškų teikėjams;

skiriama 32,8 tūkst. Eur dotacija švietimo įstaigų modernizavimui (ilgalaikiam materialiajam ir nematerialiajam turtui įsigyti), vadovaujantis Lietuvos Respublikos švietimo, mokslo ir sporto ministro 2019 m. birželio 25 d. įsakymu Nr. V-733 „Dėl 2019 metų švietimo įstaigų modernizavimo lėšų paskirstymo švietimo įstaigoms patvirtinimo“; skiriama 10,0 tūkst. Eur dotacija aplinkos pritaikymui ir aplinkosaugos priemonių įgyvendinimui Baltijos jūros paplūdimių zonoje Savivaldybei pagal pasirašytą su LR AM Aplinkos projektų valdymo agentūra 2019 m. gegužės 23 d. dotacijos teikimo pagal Aplinkos apsaugos rėmimo programos sutartį Nr. J9-1701; skiriama 200,0 tūkst. Eur dotacija vietinės reikšmės keliams tiesti, taisyti (remontuoti), rekonstruoti, prižiūrėti, saugaus eismo sąlygoms užtikrinti, šiems keliams inventorizuoti, vadovaujantis Lietuvos Respublikos susisiekimo ministro 2019 m. birželio 13 d. įsakymu Nr. 3-283 „Dėl Kelių priežiūros ir plėtros programos finansavimo lėšų vietinės reikšmės keliams su žvyro danga asfaltuoti paskirstymo 2019 metais“.

 Sako, kad siūloma patikslinti asignavimus, nekeičiant bendros asignavimų apimties, pagal ekonominę klasifikaciją ir tarp asignavimų valdytojų vykdomų programų.

 NUTARTA. Pritarti pateiktam sprendimo projektui.

 BALSUOTA: už – 4, prieš – 0, susilaiko – 0.

 Posėdis baigėsi 13.50 val.

Posėdžio pirmininkas Kazys Bagdonas

Posėdžio sekretorė Lietutė Demidova